
Извештај са екскурзије ученика 6. разреда

Дана 05.06.2026.  године реализована је једнодневна екскурзија ученика шестог разреда на релацији Осечина – Топола – Опленац – Аранђеловац – Осечина.
Током екскурзије ученици су имали прилику да обиђу значајне културно-историјске локалитете. У Тополи су посетили Карађорђев град, Карађорђеву кућу, Цркву Пресвете Богородице и утврђење са кулама, где су се упознали са важним догађајима из српске историје и улогом Карађорђа у Првом српском устанку. На Опленцу су обишли Маузолеј династије Карађорђевић и Цркву Светог Ђорђа, што је код ученика изазвало велико интересовање.
Након паузе за ручак, екскурзија је настављена у Аранђеловцу, где су ученици посетили Буковичку бању и Рисовачку пећину. Ове посете допринеле су проширивању знања из области историје, географије и природе.
Ученици су током читавог путовања показали примерено понашање, дисциплину и заинтересованост за садржаје који су им презентовани.
Посебно истичемо да је туристички водич био крајње професионалан, стручан и прилагођен узрасту ученика, са јасним и занимљивим излагањем. Такође, возач је свој посао обављао веома одговорно, професионално и савесно, чиме је допринео безбедној и пријатној реализацији екскурзије.
Екскурзија је у потпуности остварила своје васпитно-образовне циљеве и протекла је успешно, без проблема.

